Jazykové verzie eura

K slovám euro a cent vzniklo niekoľko lingvistických problémov v mnohých jazykoch členských štátov Európskej únie, ako aj vo vzťahoch ku gramatike a tvorenie množného čísla.

Oficiálne uznesenie je jednoznačné: "Komunitárne právo vyžaduje jednotné písanie slova “euro” v nominatíve jednotného čísla vo všetkých ustanoveniach komunitárneho práva i ustanoveniach národných právnych noriem berúc do úvahy existenciu rozličných abecied.", taktiež "názov meny (euro) sa hláskuje rovnako vo všetkých jazykových mutáciách". Okrem toho sú všetky súčasné a budúce členské štáty eurozóny povinné "dodržiavať tieto princípy a usmernenia" a "zavádzať také opatrenia, ktoré sú nevyhnutné na ich implementáciu".

Písomná podoba vyobrazená na bankovkách je preto EURO v latinke, ΕΥΡΩ v gréckej abecede a na novej sérii bankoviek (5€, 10€, 20€) aj ЕВРО v cyrilike napriek tomu že Bulharsko ešte nie je členom Eurozóny.

Podobne ako názov meny "euro" aj názov jej jednotiek "cent" sa má v jednotnej podobe používať v národnej legislatíve členských štátov a to aj v singulári aj v pluráli. Výnimkou je Grécko, ktoré používa λεπτό (leptό, singulár), λεπτά (leptá, plurál) na národnej strane euromincí.

Česko
V češtine sa píše euro a cent  a výslovnosť je , . Písomná forma názvu euromeny sa teda odlišuje od písomnej formy názvu kontinentu Európa (Evropa); okrem toho sa predpona "euro-" začala štandardne používať pre všetky záležitosti spojené s EÚ (Evropská unie). 

V češtine je slovo euro stredného rodu, skloňuje sa podľa vzoru město a, tak ako väčšina podstatných mien, mení tvar plurálu po číslovkách, a to (v základnom tvare) takto:
 2 – 4: eura / centy
 5 a viac: eur / centů
V hovorovej reči sa niekedy namiesto týchto správnych tvarov používa nevyskloňovaná podoba euro pre akúkoľvek hodnotu. Cent je slovo mužského rodu a skloňuje sa podľa vzoru hrad.

Nemecko a Rakúsko
Základný tvar v nemčine znie Euro  a Cent (veľkými písmenami). Rovnaký tvar sa (podobne ako v prípade iných merných jednotiek stredného a mužského rodu – napr. Meter, Dollar) používa v celom singulári aj pluráli s týmito výnimkami:
genitív singuláru znie Euros alebo Euro
ak sa myslia jednotlivé bankovky a mince, plurál znie vždy Euros (teda 10 Euro je menová hodnota, 10 Euros je desať mincí)

Slovo Euro sa vyslovuje (v slovenskom prepise) [ojro], slovo cent [sent] (ako v angličtine) alebo [cent] (ako v slovenčine). Väčšina ľudí používa výslovnosť [sent] (podľa amerického dolára).

Pejoratívne a slangovo sa euro prezýva Teuro, čo je slovná hračka odvodená od slova teuer s významom 'drahý'. Nemecká marka mala polovičnú hodnotu eura (približný pomer 2:1), niektorí obchodníci a majitelia reštaurácií museli čeliť obvineniam, že využívajú menšie sumy v eurách na to, aby zvýšili ich cenu v prepočte na nemecké marky.

Slovensko
Podľa pravidiel slovenského jazyka (primárne z kodifikačných príručiek Krátky slovník slovenského jazyka, Pravidlá slovenského pravopisu a Morfológia slovenského jazyka) je euro slovo ohybné, stredného rodu, skloňované podľa štandardného vzoru mesto. Vyslovuje sa ako tri slabiky: e-u-ro. Okrem toho má euro medzinárodnú skratku "EUR" podľa normy ISO, (nezáväznú) značku € a na Slovensku (nezáväznú) skratku Eur (o € a Eur pozri nižšie). 

Podľa pravidiel sú v slovenčine správne takéto použitia názvu/skratky/symbolu euro po číslovkách:
 1 euro / 1 EUR / 1 € / 1 Eur – obdoba výrazu 1 koruna / 1 SKK / – / 1 Sk
 2 (3,4) eurá / 2 EUR / 2 € / 2 Eur – obdoba výrazu 2 (3,4) koruny / 2 SKK / – / 2 Sk 
 5 (6...) eur / 5 EUR / 5 € / 5 Eur – obdoba výrazu 5 (6...) korún:/ 5 SKK / – / 5 Sk 

Slovo euro (po číslovkách či samostatne) sa skloňuje takto: 
 jednotné číslo: euro (N) – eura (G) – euru (D) – euro (A) – eure (L) – eurom (I)
 množné číslo: eurá (N) – eur (G) – eurám (D) – eurá (A) – eurách (L) – eurami (I)

Vyslovene nesprávne sú napríklad tvary: 
 5 eúr, 100 eúr (genitív množného čísla znie eur a nie eúr)
 1 Euro, 2 Euro, 5 Euro (slovo euro sa píše s malým e a skloňuje sa; správne by mohlo byť 1/2/5 Eur, čo je ale len skratka)

Okrem toho treba poznamenať, že:
 skratka Eur je podľa niektorých názorov ekvivalentom skratky Sk (tak ako EUR je ekvivalentom skratky SKK), táto skratka však nie je v žiadnom predpise oficiálne predpísaná (vzhľadom na to, že slovo euro je aj tak už dosť krátke) a teda právne ako skratka nie je záväzná (a to na rozdiel od skratky Sk, ktorá ako skratka meny slovenská koruna právne záväzná je)
 znak € sa v slovenčine v zmysle zvyklostí ako analógia umiestnenia skratiek typu EUR či znakov typu $ umiestňuje za číslovku (a nie pred ako napríklad v britskej angličtine), ale táto záležitosť nie je nikde predpísaná; nakoniec ani samotný znak € nie je nijako záväzný; pozri aj Symbol eura

Ďalej v zmysle komentára k zákonu o zavedení eura na Slovensku platí:
 V slovenských právnych predpisoch a iných oficiálnych textoch orgánov verejnej moci by sa mal používať skloňovaný názov "euro" (s malými písmenami), pričom by sa malo minimalizovať používanie symbolu eura "€" (a aj kódu "EUR" a kódu "978") v podstate len na zložitejšie vzorce a na tabuľkové výkazy a hlásenia tvoriace prílohy s vysvetlivkami. V ostatných slovenských textoch (napríklad pri reklame) je možné na označenie peňažných súm v eurách používať skloňovaný názov "euro", symbol eura "€" alebo kód eura "EUR" tak, aby to bolo prehľadné, jasné a jednoznačné a tým zároveň zrozumiteľné pre účastníkov vzájomných právnych vzťahov, najmä pre občanov a spotrebiteľov; kód 978 nie je vhodné používať v prípadoch iných než je komunikácia s odborníkmi, lebo nespĺňa podmienku všeobecnej zrozumiteľnosti pre občanov a spotrebiteľov.
 Výraz „euro-“ môže tvoriť prvú časť spisovných zložených slov s významom týkajúcim sa eura (napríklad: eurobankovky, euroúčet), ale alternatívne existuje spisovné prídavné meno „eurový“ s rovnakým významom (napríklad: eurové bankovky, eurový účet). 
 Celkovo aj pre euro a všetko, čo s tým súvisí, platí, že sa na Slovensku (aj vo finančnej dokumentácii, v informáciách pre spotrebiteľov a v informáciách pre verejnosť) musí používať spisovná slovenčina ako štátny jazyk (§ 8 zákona č. 270/1995 Z. z. o štátnom jazyku Slovenskej republiky).

Slovinsko
V slovinčine sa euro a cent nazývajú evro a cent, podoba slov s číslovkou dva je 2 evra/centa a podoba ostatného množného čísla je 3 evri/centi a 5 evrov/centov. Evro sa píše s v namiesto u, pretože je odvodené od slova Evropa (Európa), ktoré sa tiež píše s v. 

V legislatívnych textoch sa však slovo evro nahrádza slovom euro vo všetkých pádoch, čo vyplýva z dohody uzatvorenej medzi Slovinskom a Európskou úniou.

Spojené kráľovstvo
Oficiálne pravidlá, ktoré sa dodržiavajú v legislatíve EÚ v angličtine, predpisujú použitie slov euro a cent pre jednotné aj množné číslo. Tento postup pochádza zo snahy zabezpečiť to, aby eurobankovky neboli preplnené dlhým radom plurálov v jednotlivých jazykoch. Plurál bez použitia prípony -s zostal zachovaný aj v legislatíve EÚ, Európska komisia preto rozhodla, ponechať takéto množné číslo v anglickej verzii legislatívy, zatiaľ čo ostatným členským štátom umožnila používať gramaticky správne podoby plurálu.  Generálne riaditeľstvo pre preklad teraz však odporúča, aby sa používali gramaticky správne podoby plurálu euros a cents najmä v materiáloch určených širokej verejnosti.  Generálne riaditeľstvo pre preklad vydalo English Style Guide (príručku pre autorov textov a prekladateľov Európskej komisie), v ktorej sa píše: "Podobne ako ‘pound’, ‘dollar’ alebo názov akejkoľvek inej meny v anglickom jazyku píše sa aj slovo ‘euro’ malými písmenami vrátane prvého písmena slova, a ak je to vhodné, priberá v pluráli príponu ‘s’ (podobne aj slovo ‘cent’): This book costs ten euros and fifty cents (Táto kniha stojí 10 € a 50 centov)."

Referencie

Zdroj
 

Euro